# Aualé

### De Viquipèdia

L'aualé és un membre de la gran família de jocs de mancala, que es juga tradicionalment al nord del Golf de Guinea, des del Camerun fins al Senegal, amb petites variants locals. També es juga a les Antilles, on va ser portat pels africans que hi van anar a parar com a esclaus provinents d'aquestes mateixes zones.

## [edita] Història

Actualment, de tots els jocs de mancala, és el més estès i el més estudiat. Se'n fan campionats habitualment a Antigua i Barbuda, a Ghana, Anglaterra, França, Nigèria i Catalunya.

Degut a la gran varietat lingüística dels llocs on es juga, el podem trobar anomenat de moltes i diferents maneres:

  adi, aji, awari, awalé, awèlé, awere, ayo, ayoayo, dagboprou, dagh, érhérhé kale, ichwe, igori, kale, ma, ogori, oura, oure ngon, oware, shayo, urin, walu, wari, warri, wolo, wora, woro

En moltes hi podem reconèixer les mateixes arrels, i en altres apreciem simples transcripcions diferents, tipus wolo i woro o adi, adji i aji.

En els països anglosaxons se'l sol conèixer com a wari, awari, warri o oware. En canvi, als francòfons, com a awélé o awalé. En català, donat que aquí n'han arribat taulers majoritàriament a través de comerç amb l'Àfrica francòfona, hem adoptat la forma d'aualé.

## [edita] Equip necessari

El tauler són dues rengleres de sis forats cadascuna. A més, es necessiten 48 llavors, tipus cigrons o mongetes.

## [edita] Instruccions

Comencem amb 4 llavors per forat:

  (4) (4) (4) (4) (4) (4)
  (4) (4) (4) (4) (4) (4)

La renglera més propera a cada jugador és el seu camp.

Es juga per torns alterns.

### [edita] Sembra

En el seu torn, cada jugador escull un forat qualsevol del seu camp que no estigui buit. N'agafa totes les llavors i les redistribueix (sembra), tot posant-ne una a cada forat correlatiu, seguint el sentit contrari al de les agulles del rellotge.

  (4) (4) (4) (4) (4) (4)
  (4) (4) (4) (4) (4) (4)
  Diag: Mou Sud

  (4) (4) (4) (4) (5) (5)
  (4) (4) (4) (0) (5) (5)
  Diag: I queda així

Si en sembrar hi ha prou llavors per a donar la volta al tauler, en arribar al forat d'on ha agafat les llavors, se salta i es continua normalment pel següent. El forat d'on s'ha començat un moviment ha de quedar buit al final d'aquest.

  (0) (5) (4) (2) (0) (4)
  (6) (0) (4) (14) (2) (4)
  Diag: Mou Sud

  (1) (6) (5) (3) (1) (6)
  (7) (1) (5) (0) (4) (6)
  Diag: I queda així

### [edita] Collita

Si la darrera llavor d'una sembra cau en un forat del camp contrari que en conté dues o tres, incloent-hi la que s'hi acaba de desar, el jugador les cull totes i les desa a part.

Si s'ha collit, es mira el forat anterior. Si aquest forat també és del camp contrari i conté dues o tres llavors, també es cullen i es mira l'anterior, i així fins que es troba un forat que o bé no té dues o tres llavors, o bé no és del contrari.

Si en un moment donat s'haguessin de collir totes les llavors del camp contrari, no se'n cull cap, ja que aquest no podria jugar.

### [edita] Sembra obligatòria i final de partida

Si s'ha de sembrar i l'oponent no té llavors al seu camp, si es pot s'ha de sembrar de manera que n'hi arribin. Si no es pot, la partida s'acaba i el jugador que havia de sembrar es queda les llavors del seu camp.

A vegades passa que quan només resten dues o tres llavors en joc s'entra en un cercle viciós. Aleshores es pot decidir acabar la partida i cadascú es queda les llavors que hi ha al seu camp.

Guanya qui, al final de la partida, té més llavors.

## [edita] Enllaços externs

| A Wikimedia Commons hi ha contingut multimèdia relatiu a: Aualé

- Awale i altres jocs Mancala
- campionat d'aualé de Catalunya

Obtingut de "http://ca.wikipedia.org../../../a/u/a/Aual%C3%A9.html"

Categoria: Jocs de mancala

##### Views

- Article
- Discussió
- Revisió actual

##### Cerca

##### En altres llengües

- Deutsch
- English
- Esperanto
- Español
- Français
- Italiano
- 中文